ກອງປະຊຸມສະຫຼຸບ ແລະ ຖອດຖອນບົດຮຽນ ວຽກງານຫ້ອງວ່າການ ທົ່ວປະເທດ ຄັ້ງທີ VII ໄດ້ໄຂຂຶ້ນໃນຕອນເຊົ້າ ຂອງວັນທີ 15 ທັນວາ 2014 ທີ່ຫໍປະຊຸມແຫ່ງຊາດ, ນະຄອນຫຼວງວຽງຈັນ. ພາຍໃຕ້ການເປັນປະທານ ຂອງທ່ານ ສອນໄຊ ສີພັນດອນ, ລັດຖະມົນຕີ, ຫົວໜ້າ ຫ້ອງວ່າການລັດຖະບານ. ມີບັນດາທ່ານຮອງ ຫົວໜ້າຫ້ອງວ່າການ ຂັ້ນສູນກາງ; ບັນດາທ່ານ ຫົວໜ້າຫ້ອງການກະຊວງ, ອົງການ ຂອງພັກ-ລັດ ອ້ອມຂ້າງສູນກາງ; ທ່ານຫົວໜ້າ ຫ້ອງວ່າການປົກຄອງ ນະຄອນຫຼວງວຽງຈັນ ແລະ ແຂວງ ໃນຂອບເຂດ ທົ່ວປະເທດ ພ້ອມດ້ວຍແຂກຖືກເຊີນ ແລະ ພະນັກງານຫຼັກແຫຼ່ງ ພາຍໃນຫ້ອງວ່າການລັດຖະບານ ເຂົ້າຮ່ວມຢ່າງພ້ອມພຽງ.
ໃນໂອກາດກ່າວເປີດ ກອງປະຊຸມ ທ່ານປະທານກອງປະຊຸມ ໄດ້ແຈ້ງໃຫ້ຮູ້ວ່າ: ກອງປະຊຸມໃຫຍ່ຄັ້ງນີ້ ຈະໄດ້ດຳເນີນເປັນເວລາ 2 ວັນ ນັບແຕ່ວັນທີ 15-16 ທັນວາ 2014 ພາຍໃນກອງປະຊຸມ ຈະໄດ້ຮັບຟັງ ບົດສະຫຼຸບຕີລາຄາ ການເຄື່ອນໄຫວວຽກງານ ຫ້ອງວ່າການ ທົ່ວປະເທດ ໄລຍະແຕ່ປີ 2011-2014 ແລະ ທິດທາງແຜນວຽກ ໃນຕໍ່ໜ້າ; ບົດປະກອບຄຳເຫັນ ຂອງຫ້ອງວ່າການສູນກາງພັກ ກ່ຽວກັບບົດຮຽນ ການເປັນເສນາທິການ ຮັບໃຊ້ການນຳ; ບົດປະກອບຄຳເຫັນ ຂອງຫ້ອງວ່າການປະທານປະເທດ ກ່ຽວກັບ ການປະຕິບັດບົດບາດ ເປັນເສນາທິການ ບໍລິຫານ ໃຫ້ທ່ານປະທານປະເທດ, ທ່ານຮອງປະທານປະເທດ ແລະ ການຫັນເປັນທັນສະໄໝ ແຕ່ປີ 2011 ເປັນຕົ້ນມາ; ບົດປະກອບຄຳເຫັນ ຂອງຫ້ອງວ່າການສະພາແຫ່ງຊາດ ກ່ຽວກັບ ການປະສານງານ ລະຫວ່າງ ຫ້ອງວ່າການສະພາແຫ່ງຊາດ ກັບຫ້ອງວ່າການລັດຖະບານ; ບົດຮຽນໃນການຫັນເປັນທັນສະໄໝ ແລະ ການບໍລິຫານເອກະສານ ຢູ່ພາຍໃນຫ້ອງວ່າການລັດຖະບານ. ນອກຈາກນີ້ ຍັງຈະໄດ້ຮັບຟັງ ການສະເໜີບາງບົດຮຽນ ຂອງຂະແໜງການ ທີ່ກ່ຽວຂ້ອງ ທັງຢູ່ສູນກາງ ແລະ ທ້ອງຖິ່ນ ໃນຂອບເຂດທົ່ວປະເທດ; ທັງນີ້ກໍ່ເພື່ອເປັນການປັບປຸງ ແບບແຜນ ວິທີເຮັດວຽກ, ຍົກສູງປະສິດທິຜົນ ການປະຕິບັດວຽກງານ ຂອງຫ້ອງວ່າການ ກໍ່ຄືການຜັນຂະຫຍາຍ 4 ບຸກທະລຸ ຂອງພັກ ໂດຍສະເພາະແມ່ນການບຸກທະລຸ ໃນດ້ານການແກ້ໄຂ ລະບອບລະບຽບການບໍລິຫານຄຸ້ມຄອງ ທີ່ຍັງກົດໜ່ວງອັດຕັນການຜະລິດ ຂອງທຸລະກິດ ແລະ ການບໍລິການ ທີ່ໄດ້ກຳນົດໄວ້ໃນມະຕິກອງປະຊຸມໃຫຍ່ ຄັ້ງທີ IX ຂອງພັກ; ເປັນການກວດກາ, ຕີລາຄາການປະຕິບັດວຽກງານ ຫ້ອງວ່າການ ແຕ່ລະຂັ້ນ ໃນໄລຍະທີ່ຜ່ານມາ ໂດຍສະເພາະແມ່ນ ການປະຕິບັດພາລະບົດບາດ ເປັນເສນາທິການ, ປະສານງານ ແລະ ບໍລິການຮັບໃຊ້ ເພື່ອໃຫ້ເຫັນໄດ້ອັນດີ, ອັນອ່ອນ, ຂໍ້ຄົງຄ້າງ, ບົດຮຽນທີ່ຖອດຖອນໄດ້ ແລະ ຮ່ວມກັນສ້າງແຜນການ ຈັດຕັ້ງປະຕິບັດວຽກງານ ໃນຕໍ່ໜ້າ; ທັງເປັນການສ້າງໂອກາດ ເອື້ອອຳນວຍ ໃຫ້ຜູ້ເຂົ້າຮ່ວມກອງປະຊຸມ ໄດ້ຖອດຖອນ ແລກປ່ຽນບົດຮຽນ ເຊິ່ງກັນ ແລະ ກັນ. ພິເສດກອງປະຊຸມໃຫຍ່ ຄັ້ງນີ້ ຍັງຈະໄດ້ຮັບຟັງ ການໂອ້ລົມ-ຊີ້ນຳ ຂອງທ່ານ ທອງສິງ ທຳມະວົງ ກໍາມະການກົມການເມືອງສູນກາງພັກ, ນາຍົກລັດຖະມົນຕີ.
ໃນໂອກາດດຽວກັນ, ທ່ານປະທານກອງປະຊຸມ ໄດ້ຮຽກຮ້ອງໃຫ້ຜູ້ເຂົ້າຮ່ວມ ຈົ່ງໄດ້ຍົກສູງ ຄວາມຮັບຜິດຊອບ ຂອງຕົນ, ສຸມທຸກສະຕິປັນຍາ, ຄວາມຮູ້ຄວາມສາມາດ ເພື່ອຄົ້ນຄວ້າຕີລາຄາ, ປຶກສາຫາລື ແລະ ປະກອບຄວາມເຫັນ ໃສ່ແຕ່ລະບັນຫາ ຢ່າງຖີ່ຖ້ວນ, ມີຈຸດສຸມ, ກະທັດຮັດ ແລະ ຖືກປະເດັນ ເຮັດໃຫ້ການດຳເນີນກອງປະຊຸມ ຄັ້ງນີ້ ມີບັນຍາກາດ, ເຕັມໄປດ້ວຍເນື້ອໃນ ທີ່ເລິກເຊິ່ງ, ປະສົບຜົນສຳເລັດ ຕາມຈຸດປະສົງ ແລະ ລະດັບຄາດໝາຍ ທີ່ວາງໄວ້ ຢ່າງຈົບງາມ.